РЕПУБЛИКА СРБИЈА

НАРОДНА СКУПШТИНА

Одбор за европске интеграције

20 Број: 06-2/132-24

20. новембар 2024. године

Б е о г р а д

ЗАПИСНИК

ОСМЕ СЕДНИЦЕ ОДБОРА ЗА ЕВРОПСКЕ ИНТЕГРАЦИЈЕ

НАРОДНЕ СКУПШТИНЕ РЕПУБЛИКЕ СРБИЈЕ

ПЕТАК, 11. ОКТОБАР 2024. ГОДИНЕ

 Седница је почела у 14.00 часова.

 Седницом је председавала Елвира Ковач, председник Одбора.

 Поред председника, седници су присуствовали заменик председника Одбора Милан Радин и чланови Одбора: Сања Џајић, Бранислав Јосифовић, Роберт Козма, др Александра Томић, Дубравка Филиповски, Ана Миљанић, Ксенија Марковић и Горан Милић.

Седници су присуствовали Дијана Радовић и др Тијана Перић Дилигенски, заменици чланова.

Седници нису присуствовали чланови Oдбора Станислава Јаношевић, Дуња Симоновић Братић, Живота Старчевић, Мариника Тепић, др Ана Јаковљевић, Здравко Понош и Драган Јонић.

Седници нису присуствовали заменици присутних чланова Љубица Вранеш, Весна Савовић – Петковић, Радомир Лазовић, Ивана Стаматовић, Мирослав Петрашиновић, Небојша Новаковић и др Иван Рајичић.

Седници нису присуствовали заменици одсутних чланова Одбора Никола Лазић, Загорка Алексић, Павле Грбовић, Ђорђе Станковић и Милица Марушић Јаблановић.

 Седници су присуствовали и министарка за европске интеграције проф. др Тања Мишчевић и њени сарадници Мира Раденовић Бојић, државни секретар, као и Санда Шимић Стамболић и Бранко Будимир, вршиоци дужности помоћника министра.

 На предлог председника, Одбор је утврдио следећи

**Дневни ред:**

1. Разматрање Предлога закона о успостављању и функционисању система за управљање кохезионом политиком, који је поднела Влада (број 011-2134/24 од 13. септембра 2024. године), у начелу;
2. Разматрање Извештаја о преговорима о приступању Републике Србије Европској унији током председавања Краљевине Белгије (јануар – јун 2024. године), који је поднела Влада (број 337-2070/24 од 6. септембра 2024. године);
3. Разно.

 **Прва тачка дневног реда -** Разматрање Предлога закона о успостављању и функционисању система за управљање кохезионом политиком, који је поднела Влада, у начелу

Министарка Т. Мишчевић је представила Предлог закона о успостављању и функционисању система за управљање кохезионом политиком. Навела је да је Министарство за европске интеграције кључни координатор процеса евроинтеграција, а у тој координацији једино поглавље које координира и у коме постоји обавеза усклађивања са Европском унијом је Поглавље 22 (регионална политика и координација структурних инструмената). Управо у вези са тим је, како је навела, и Закон о успостављању и функционисању система за управљање кохезионом политиком (у даљем тексту : скраћено Закон о кохезионој политици), а са применом ће се почети тек када Република Србија постане чланица Европске уније. Објаснила је да је то тако из разлога што је неопходно изградити читав систем за примену кохезионе политике Европске уније, а како би се, већ од првог дана примене тог закона, могла искористити средства која су за то намењена. Наиме, како је навела, та средства су данас подељена у четири фонда: Кохезиони фонд, затим веома велики и значајан је и Фонд који се односи на регионални развој, унапређени социјални фонд (Европски социјални фонд плус) и Фонд за праведну транзицију. Даље је истакла да овај закон представља правну основу за изградњу система који мора да одговори на неколико важних питања, и то: који број и какав обухват ће имати програми које ћемо моћи користити са ступањем у чланство, припрема за израду планских и свих других програмских докумената који су за то неопходни, институционални *set up* (структура), затим, капацитети институција, изградња партнерских институција на националном, регионалном, локалном нивоу и слично и, на крају, припрема пројеката који ће бити спремни за финансирање. Даље је истакла да је, у наведеном смислу, Министарство припремило Национални план, након скрининга и извештаја о скринингу Поглавља 22, за припрему за изградњу система за примену кохезионе политике. Додала је и да је Национални план, тренутно, предмет процене од стране држава чланица Европске уније. Указала је и да је, током израде Предлога закона, било сарадње са Националним конвентом у неколико наврата.

 Р. Козма је истакао да подржава овај Предлог закона али да указује на потребу измене употребљене терминологије у члану 6. Предлога закона, а како би се створила обавеза инклузивног приступа приликом програмирања и приликом припреме доношења и спровођења Споразума о партнерству и програму. Такође је истакао потребу измене члана 12. става 2. а како би се обезбедило да државна управа „отвори врата“ и ка крајњим корисницима, те прибави и стручно мишљење надлежних организација. Поставио је питање у погледу члана 53. колико се рационалним и разумним сматра рок од 6 месеци за израду подзаконских аката.

 Т. Перић Дилигенски је похвалила постојање овог Предлога закона, као и његову потпуну усклађеност са законодавством Европске уније али је указала на раскорак рокова прописаних у том закону са роковима наведеним у НПАА, те да је тај Предлог требало да буде усвојен још у четвртом кварталу 2022. године. Како је навела, слабе тачке овог закона су антикорупцијске клаузуле садржане у појединим члановима, попут 35, 36, 38 – 41 и слично, а имајући у виду да је пракса неких земаља показала да је најчешћи вид корупције злоупотреба фондова кохезионе политике.

 К. Марковић је истакла да, као основни проблем, када је реч о овом Предлогу закона види погрешно постављен систем и поделу одговорности управљања и контроле спровођења програма кохезионе политике. Наиме, како је навела и управљање и контрола се стављају „у руке“ Влади, односно, телима које Влада бира, тако да постоји јединство управљања и контроле. Поставила је питање због чега се избегава Државна ревизорска институција у том процесу и додала да сматра недопустивим да рачуноводствене и остале контролне послове обавља министарство, а да се јавно тужилаштво не спомиње ниједном речју. Сагласно томе, поставилаа је питање ко ће, заиста, контролисати Министарство, а посебно због тога што примарну контролу врши Влада, а тек секундарну Европска унија.

 У даљој дискусији поводом система надзора и контроле средстава из Кохезионог фонда учествовали су М. Радин, А. Томић, К. Марковић, Т. Перић Дилигенски, Б. Јосифовић и Д. Филиповски.

 Министарка Т. Мишчевић је, у одговору на изнете коментаре, навела да разматрање овог Предлога закона није могло бити раније на дневном реду, управо, због ревизије која се очекује, те да је тако одлучено у консултацији са надлежним директоратом из Брисела, како се касније закон не би учестало мењао и прилагођавао резултатитима ревизије и евентуалних спроведених реформи. Наиме, како је истакла, управо сада је добар тренутак да се крене са радом на овом закону, како би се одговорило на многа питања. Додала је да је око 4,2 милијарде бесповратно добијено из Европске уније и да је контролу спроводила, управо, Европска унија, а тек од недавно и Влада. Објаснила је да контролу не може спроводити Државна ревизорска институција из разлога што је надлежна само за средства из буџета Републике Србије. Као даље разлоге због чега је сада најбољи тренутак да се разматра овај Предлог навела је то да би се имало довољно времена за изградњу капацитета за коришћење свих фондова и средстава, као и за изградњу институција које ће пратити читав тај систем. Указала је на значај, већ присутног, начела инклузивности, а у погледу рока од 6 месеци за доношење подзаконских аката дала је одговор да тај рок није кратак, а имајући у виду да су ти акти, заправо, већ припремљени. Навела је да држава одговара за припрему и спровођење кохезионе политике, као и за, евентуалне, проневере. Закључила је са тим да је, управо, овај предлог закона одличан доказ спремности за евроинтеграције.

 Б. Будимир, вршилац дужнности помоћника министра, је све претходно наведено допунио наводима да је закон уопштен услед незавидне ситуације да треба предвидети све што је могуће до почетка његове примене, а због тога се, управо, не улази у сваки процедурални детаљ да се не би угрозила учесталост закона, односно, да се не би често мењао и да је тако урађено у договору са Европском комисијом. Такође, објаснио је да у Предлогу закона јесте предвиђена одложена примена појединих чланова али су то чланови који се тичу токова новца, а до тога ће доћи, као што је речено, тек након почетка примене закона, па услед тога и потреба одложене примене.

Одбор је већином гласова (10 за, 2 уздржано) прихватио Предлог закона о успостављању и функционисању система за управљање кохезионом политиком, у начелу.

 **Друга тачка дневног реда -** Разматрање Извештаја о преговорима о приступању Републике Србије Европској унији током председавања Краљевине Белгије, који је поднела Влада

Министарка Т. Мишчевић је истакла да се, током председавања Краљевине Белгије, највећи део посла односио на преговоре и разговоре о Реформској агенди која је прошле недеље на седници Владе усвојена уз Анекс са табелом која садржи индикаторе и уз коментаре Националног конвента, дате након одржане заједничке седнице. Како је објаснила, сада следи верификација Реформске агенде од стране Европске комисије њеном имплементирајућом одлуком, а потом следе два споразума и то један о финансијском инструменту, а други о зајму, чије ће коначне верзије, са којим ће се кренути у процедуру, опет послати Европска комисија. Истакла је да се сада креће са применом Реформске агенде са истим моделом који се користи у преговарачком процесу. Даље је навела да је неопходно још дефинисати Акциони план – тако да сваки индикатор има своје кораке, сваки корак свој рок, а сваки рок верификациони инструмент и то усагласити са Европском комисијом и Националним конвентом да би се могла користити одобрена средства. Додала је да ће се са мерама кренути до краја 2024. године. Даље је изнела да су, у првој половини ове године, стигли и коментари на самопроцену за Поглавље 23 и 24, као и да је у Поглављу 35 направљен и на седници Владе усвојен Стратешки план за борбу против превара. Како је изјавила, такође су завршене активности на припреми стратешких докумената и апликација за Споразум о усклађености квалитета роба, што подразумева да наше робе могу да конкуришу, затим је Народна банка завршила све активности и аплицирала у SEPA-у (Single Euro Payments Area – Јединствено подручје плаћања у еврима). Додала је да је, такође, усвојена стратегија индустријске политике и стварања окружења за помоћ малим и средњим предузећима, ревидирано је Поглавље 35, а Србија је прва завршила програмирање ИПА (Инструмент за претприступну помоћ 2025 – 2027.). Информисала је присутне да су, у погледу улазно – излазног система, земље чланице Европске уније већ ушле у озбиљан проблем примене тог система, тако да је то одложено за период након Божића.

М. Раденовић Бојић, државни секретар, је изнела да се планира да се, у наредном периоду, убрза припрема и доношење Плана развоја Републике Србије као највишег стратешког документа. Објаснила је да је један део документације, односно, усвајање Уредбе и припрема анализе из свих секторских области које се тичу Плана развоја већ завршени, а да сада следи још развојни део и дефинисање конкретних тачака у самом Плану, па се очекује да ће документ бити завршен у наредних 6 – 9 месеци.

У дискусији су учествовали К. Марковић, Р. Козма и Е. Ковач.

М. Радин је министарки за европске интеграције поставио питање да ли има помака што се тиче отварања Кластера 3, као и да ли се ускоро може очекивати одговор на скрининг за Поглавље 31.

Т. Мишчевић је, у одговору на изнете коментаре и постављена питања, изнела да се ништа ново није догодило у погледу Поглавља 31 али да постоји велики помак у очекивању отварања Кластера 3.

Одбор је већином гласова (11 за, 1 није гласао) усвојио Извештај о преговорима о приступању Републике Србије Европској унији током председавања Краљевине Белгије, који је поднела Влада, те је предложено Народној скупштини да размотри и прихвати овај Извештај.

 **Тачка разно** - Поводом тачке разно се нико није јавио за реч.

Седница је завршена у 16.02 часова.

СЕКРЕТАР ОДБОРА ПРЕДСЕДНИК ОДБОРА

 Марија Вучићевић Kovács Elvira

 (Елвира Ковач)